เนื่องจากเปลือกตา2ข้างเปิดไม่เท่ากันแนะนำเจาะเลือดดูค่าไทรอยด์ และตรวจพบว่ามีค่าไทรอยด์ไม่ปกติ ให้ทานยา Tapazole methimazole 5mg. วันละ3เวลา ระยะเวลา 1 เดือน แล้วนัดเจาะเลือดดูค่าไทรอยด์อีกครั้งค่ะ 26ก.ค.นี้ ระหว่างนี้มีอาการใจสั่น และวัดค่าอัตราการเต้นของหัวใจตัวเลข90-100 จะต้องระวังอย่างไรบ้างค่ะ หรือยามีผลข้างเคียงกับหัวใจมั้ยค่ะ
สวัสดีค่ะ หากได้ตรวจเลือด พบวค่าไทรอยด์ไม่ปกติ โดยได้ยา Tapazole (methimazole) มาทาน แสดงว่ามีภาวะไทรอยด์เป็นพิษเกิดขึ้น ดังนั้น อาการที่เปลือกตา 2 ข้างเปิดไม่เท่ากัน ก็คืออาการตาโปนที่เกิดจากโรคไทรอยด์เป็นพิษ ซึ่งเป็นผลจากความผิดปกติของระบบภูมิคุ้มกันของร่างกาย ที่สร้างแอนติบอดี้ไปกระตุ้นเซลล์เนื้อเยื่อเกี่ยวพัน (fibroblast) ซึ่งเป็นเซลล์ที่แทรกอยู่ในกล้ามเนื้อบริเวณดวงตา ให้ผลิตพังผืดมากขึ้น จึงส่งผลให้กล้ามเนื้อตามีขนาดใหญ่ขึ้นและดันลูกตาไปด้านหน้าเกิดภาวะตาโปนขึ้น นอกจากนี้กล้ามเนื้อบางส่วนยังเกิดการเปลี่ยนแปลงเป็นพังผืด ทําให้ดึงรั้งหนังตาบนให้เลิกสูงขึ้น เปลือกตาจึงดูไม่เท่ากัน และทำให้ตาดูเหลือก ( เห็นตาขาวด้านบนเหนือต่อกระจกตา)สำหรับการรักษา คือต้องควบคุมระดับไทรอยด์ฮอร์โมนให้อยู่ในระดับปกติ เมื่อระดับฮอร์โมนไทรอยด์เป็นปกติแล้ว อาการตาโปนและเปลือกตาที่เปิดไม่เท่ากัน อาจค่อยๆ ลดลงๆได้ แต่บางรายหากเป็นมานาน และพังผืดที่เกิดขึ้นมีปริมาณมาก ก็จะมีอาการตาโปนถาวรได้ แม้ไทรอยด์เป็นพิษจะหายแล้วส่วนอาการอื่นๆ ที่พบในภาวะไทรอยด์เป็นพิษ ได้แก่ ใจสั่น มือสั่น เหงื่อออกมาก ขี้ร้อน เหนื่อยง่าย หรืออาจทำให้รู้สึกหายใจไม่อิ่มได้ มีคลื่นไส้ อาเจียน ถ่ายเหลวหรือถ่ายบ่อย นอนไม่หลับ ผมเปราะบางขาดง่าย ผมร่วง กินมากแต่น้ำหนักลดลง หงุดหงิดง่าย ไม่มีสมาธิ เป็นต้น ดังนั้น อาการใจสั่นที่เป็นอยู่ และการที่หัวใจเต้นเร็ว ก็ถือเป็นอาการของไทรอยด์เป็นพิษได้ค่ะหากได้ทานยาต่อเนื่องทุกวัน และไปรับการตรวจติดตามผลเลือดสม่ำเสมอ และสามารถควบคุมระดับฮอร์โมนให้ได้อยู่ในระดับปกติ โอกาสที่จะเกิดภาวะแทรกซ้อนของโรคหัวใจต่างๆ ก็จะน้อยลงหรือไม่เกิดค่ะ ดังนั้น สิ่งสำคัญคือการทานยาตามที่แพทย์สั่งและการไปตรวจตามนัดค่ะนอกจากนี้แล้ว ก็ควรงดการดื่มชา กาแฟ โกโก้ น้ำอัดลมต่างๆ เพราะจะยิ่งทำให้หัวใจเต้นเร็วขึ้น รวมถึงไม่ดื่มแอลกอฮอล์และสูบบุหรี่ด้วยค่ะ และควรดื่มน้ำเปล่าให้เพียงพอเพื่อช่วยลดภาวะขาดน้ำที่มักเกิดขึ้นได้ในภาวะไทรอยด์เป็นพิษค่ะ